Nuwe veldtog skop af: Afrikaans is #onmisbaar – dink na oor die waarde van JOU taal - Afrikaans.com
Nuwe veldtog skop af: Afrikaans is #onmisbaar –
dink na oor die waarde van JOU taal
Jou taal gee jou unieke menswees vastrapplek … dis wie jy is en waar jy emosioneel tuis voel en getuig van jou kulturele hartklop. In die jongste reklameveldtog plaas Veldtog Afrikaans (wat die mooi, lekker, egtheid en eiesoortigheid van Afrikaans vier en uitbou) die kollig op dit wat Afrikaans vir al sy sprekers onmisbaar maak. Daardie eienskappe van jou taal wat dit vir jou moontlik maak om jou gedagtes te verwoord, om konsepte te verstaan sodat jy dit kan toepas, wat jou verbeelding vlerke gee en jou deel maak van ’n spesifieke taalfamilie.
Afrikaans behoort aan elke Afrikaanssprekende en juis vanweë die diverse samestelling van die mense van hierdie land, is hierdie taal ’n skatkis van kulture, variante en dialekte. Wat duidelik is uit die deelname van die vorige veldtogte, is dat mense al hoe meer bewus word van die waarde van hul taal.
Jy is teen die tyd reeds bewus van Afrikaans.com en die mediaveldtogte om Afrikaans te bevorder soos “Hoe lyk JOU Afrikaans? en “Waarom is Afrikaans vir jou #onmisbaar?”
Met Veldtog 3 bou ons voort op die #onmisbaar-tema, maar ons vra nou meer spesifiek dat mense sal nadink oor die WAARDE van die taal vir hulle.
Klik hier vir ’n kykie agter die skerms.
Milanie Vosloo, projekbestuurder, Veldtog Afrikaans
“Hierdie kontemporêre veldtog sal jou opnuut opgewonde oor en trots op jou taal maak. Nege mense uit alle vlakke, beroepe en kulture vertel hoe taal aan hulle identiteit gee, wat die waarde van Afrikaans vir hulle is en hoe hulle hierdie besondere taal geniet. Hulle verwys veral na die opvoedkundige, ekonomiese en kulturele waarde van Afrikaans. Soos reeds uit ons vorige veldtogte duidelik was, is taal meer as die woorde wat ons praat. Dis ons wortels én ons vlerke: daarom onlosmaaklik deel van ons identiteit.” – Milanie Vosloo, projekbestuurder, Veldtog Afrikaans
Neem deel en gee JOU taal ’n stem
Oor die volgende paar weke sal jy op sosiale media en in die breër media hoor en sien hoe Afrikaans se ambassadeurs en beskermhere en -vroue daad by die woord voeg en hierdie vraag beantwoord.
Ons nooi jou om op ons sosiale media-platforms (Facebook/Instagram) met die hutsmerk #onmisbaar deel te neem en vir ons te vertel: “Wat maak jou taal vir JOU spesiaal?” So, neem deel en gee JOU taal die stem wat dit verdien!
Afrikaans is #onmisbaar in die mond van sy mense
Op Afrikaans.com verken ons die Afrikaanse taalhutspot waar ons die lig sal laat val op die groot verskeidenheid binne ons vriendelike, hartlike taalfamilie – van Griekwa-Afrikaans tot Kaaps, skryf en -streektaal … praattaal. Leer ken die oorsprong en ontdek die wye landskap van Afrikaans. Die eerste reeks behandel Oranjerivierafrikaans (Griekwa- en Namakwalandse Afrikaans), Kaapse Afrikaans (Kaaps en Bo-Kaaps) en Oosgrensafrikaans (landelik, stedelik, praat- en skryftaal).
Verryk jouself weekliks op Afrikaans.com waar jy jou kennis oor jou taal kan uitbrei.
Koester jou taalskat – Afrikaans se warm aardse klanke met die ritme van Afrika roer ons om ’n rede … luister hier.
Amanda Stone – die Khoi-Noi lees ‘n stukkie voor uit haar gedig: Sara Baartman
Denver Breda – “Ons maak ons taal mooi …”
Kaptein John Cornelius Witbooi (Nama-stamhoof) se liefdestaal …
Francisco McKenzie (Kaptein Autshumao) vreesloos EN Afrikaans
Meer oor Veldtog Afrikaans*
* Veldtog Afrikaans is ’n inisiatief van Dagbreek Trust wat jare gelede in die lewe geroep is om Afrikaans te ondersteun en te bevorder. Veldtog Afrikaans bring reeds sedert 2015 die waarde van die taal onder ons aandag.